KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl geležinkelių sistemos sąveikos užtikrinimo pažangos /* COM/2013/032 final */





KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl geležinkelių sistemos sąveikos užtikrinimo pažangos (Tekstas svarbus EEE) 1. Įvadas Šioje ataskaitoje pateikiami duomenys apie Europos geležinkelių sistemos sąveikos užtikrinimo pažangą, padarytą nuo 2009 m. rugsėjo mėn., kai buvo priimta Komisijos ataskaita[1]. Ataskaita parengta pagal Direktyvos 2008/57/EB 39 straipsnį[2]. Ji grindžiama išvadomis, pateiktomis 2012 m. kovo 1 d. Europos geležinkelių agentūros paskelbtoje dvimetėje ES geležinkelių sistemos sąveikos užtikrinimo pažangos ataskaitoje[3]. 2. Sąveikos priemonių raida 2.1. Sąveikos direktyvos 2.1.1. Apžvalga Naujos redakcijos direktyva 2008/57/EB įsigaliojo 2008 m. liepos 19 d. Direktyvos 96/48/EB[4] ir 2001/16/EB[5] panaikintos nuo 2010 m. liepos 19 d. Direktyva 2008/57/EEB iš dalies pakeista šiais teisės aktais: – 2009 m. spalio 16 d. Komisijos direktyva 2009/131/EB, kuria iš dalies keičiamas Europos Parlamento ir Tarybos direktyvos 2008/57/EB dėl geležinkelių sistemos sąveikos Bendrijoje VII priedas[6]; – 2011 m. kovo 1 d. Komisijos direktyva 2011/18/ES, kuria iš dalies keičiami Europos Parlamento ir Tarybos direktyvos 2008/57/EB dėl geležinkelių sistemos sąveikos Bendrijoje II, V ir VI priedai[7]. 2.1.2. Sąveikos direktyvų perkėlimas į nacionalinę teisę Direktyvos 2008/57/EB ir 2009/131/EB į nacionalinę teisę turėjo būti perkeltos ne vėliau kaip 2010 m. liepos 19 d. Direktyva 2011/18/ES į nacionalinę teisę turėjo būti perkelta ne vėliau kaip 2011 m. gruodžio 31 d. Iki 2012 m. lapkričio 20 d. visos valstybės narės, išskyrus Vokietiją, pranešė Komisijai apie Direktyvos 2008/57/EB įgyvendinimo nacionalines priemones; tačiau priemonės, apie kurias pranešė Jungtinė Karalystė ir Prancūzija, laikomos dalinėmis, nes jos dar nėra taikomos Lamanšo sąsiaurio tuneliui. Iki minėtosios dienos visos valstybės narės, išskyrus Vokietiją, pranešė Komisijai apie Direktyvos 2009/131/EB įgyvendinimo nacionalines priemones, o apie Direktyvos 2011/18/ES įgyvendinimo nacionalines priemones Komisijai pranešė visos valstybės narės, išskyrus Lenkiją ir Slovėniją. Komisija atidžiai stebi, kaip šios sąveikos direktyvos perkeliamos į valstybių narių nacionalinę teisę. Jei valstybės narės nepraneša apie nacionalines įgyvendinimo priemones, Komisija oficialiai prašo įsipareigojimo nevykdančių valstybių narių minėtąsias direktyvas perkelti. Iki 2012 m. rugpjūčio 31 d. prieš penkias valstybes nares Komisija pradėjo pažeidimo nagrinėjimo procedūras dėl to, kad jos nepranešė apie nacionalines įgyvendinimo priemones. Komisijos tarnybos, padedamos Europos geležinkelių agentūros, šiuo metu tikrina nacionalinių įgyvendinimo aktų atitiktį šioms direktyvoms. Neatitikties atveju valstybių narių prašoma pateikti papildomų paaiškinimų. Jei po tolesnės analizės neatitiktis patvirtinama, prieš atitinkamą valstybę narę pradedama oficiali pažeidimo nagrinėjimo procedūra. Pagal geležinkelių sąveikos direktyvas priimta daug antrinės teisės aktų. Be techninių sąveikos specifikacijų (toliau – TSS, žr. 2.3 punktą) Komisija priėmė dar šiuos aktus: – 2007 m. lapkričio 9 d. Komisijos sprendimą 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta Direktyvų 96/48/EB ir 2001/16/EB 14 straipsnio 4 ir 5 dalyse[8] ; – 2010 m. lapkričio 9 d. Komisijos sprendimą 2010/713/ES dėl atitikties ir tinkamumo naudoti vertinimo ir EB patikros procedūrų modulių, skirtų naudoti pagal Europos Parlamento ir Tarybos direktyvą 2008/57/EB priimtose techninėse sąveikos specifikacijose[9] – 2011 m. vasario 10 d. Komisijos sprendimą 2011/107/ES, kuriuo iš dalies keičiamas Sprendimas 2007/756/EB, kuriuo priimama bendra nacionalinio geležinkelių riedmenų registro specifikacija[10]; – 2011 m. kovo 1 d. Komisijos reglamentą (ES) Nr. 201/2011 dėl atitikties patvirtintam geležinkelių transporto priemonės tipui deklaracijos pavyzdžio[11]; – 2011 m. kovo 9 d. Komisijos sprendimą 2011/155/ES dėl Europos Parlamento ir Tarybos direktyvos 2008/57/EB dėl geležinkelių sistemos sąveikos Bendrijoje 27 straipsnio 4 dalyje nurodyto informacinio dokumento skelbimo ir tvarkymo[12]; – 2011 m. kovo 29 d. Komisijos rekomendaciją 2011/217/ES dėl leidimo pradėti eksploatuoti struktūrinius posistemius ir transporto priemones pagal Europos Parlamento ir Tarybos direktyvą 2008/57/EB[13]; – 2011 m. rugsėjo 15 d. Komisijos įgyvendinimo sprendimą 2011/633/ES dėl geležinkelio infrastruktūros registro bendrųjų specifikacijų[14]; – 2011 m. spalio 4 d. Komisijos įgyvendinimo sprendimą 2011/665/ES dėl Europos patvirtintų geležinkelio transporto priemonių tipų registro[15]. 2.2. Techninės sąveikos specifikacijos 2.2.1. Dabartinė padėtis Techninės sveikos specifikacijos yra pagal Komisijos įgaliojimą Europos geležinkelių agentūros parengtos techninės sąveikos specifikacijos. Kad būtų įvykdyti Direktyvoje 2008/57/EB nustatyti esminiai reikalavimai ir užtikrinta geležinkelių sistemos sąveika, posistemiai ir sąveikos sudedamosios dalys turėtų atitikti reikiamas technines sąveikos specifikacijas. Pirmasis techninių sąveikos specifikacijų dėl transeuropinių greitųjų geležinkelių rinkinys (Greitųjų geležinkelių TSS) priimtas 2002 m. Dauguma tų techninių sąveikos specifikacijų persvarstyta 2008 m. Antrasis techninių sąveikos specifikacijų rinkinys, daugiausia susijęs su transeuropiniais paprastaisiais geležinkeliais (Paprastųjų geležinkelių TSS) ir bendraisiais klausimais, pvz., sauga geležinkelių tuneliuose ir tinkamumu žmonėms su judėjimo negalia, paskelbtas 2006–2011 m. Visų techninių sąveikos specifikacijų, kurias Komisija yra priėmusi iki 2012 m. gruodžio 31 d., sąrašas pateiktas I priede. Kaip jau numatyta šiuo metu galiojančiose sąveikos direktyvose, ši teisinė sistema yra tobulinama: taisomos klaidos, sprendžiami likę techninių sąveikos specifikacijų klausimai, plečiama geografinė techninių sąveikos specifikacijų aprėptis – į jų taikymo sritį įtraukiama visa Europos Sąjungos geležinkelių sistema. Tuo pagrindu agentūra šiuo metu persvarsto šias technines sąveikos specifikacijas: traukinių eismo organizavimo ir valdymo (angl. operation and traffic management, OPE), prekinių vagonų (angl. freight wagons, WAG), lokomotyvų ir keleivinių riedmenų (angl. locomotives and passenger rolling stock, LOC&PAS), kontrolės, valdymo ir signalizacijos, (angl. control-command and signalling, CCS), telematikos priemonių keleivių vežimo paslaugoms (angl. telematics applications for passenger services, TAP) ir krovinių vežimo paslaugoms (TAF), tinkamumo žmonėms su judėjimo negalia (angl.accessibility for persons with reduced mobility, PRM), saugos geležinkelių tuneliuose (angl. safety in railway tunnels, SRT), infrastruktūros (INF) ir energijos (ENE). Dėl kontrolės, valdymo ir signalizacijos techninės sąveikos specifikacijos įgyvendinimo: 2012 m. balandžio 16 d. pasirašytame susitarimo memorandume įtvirtintas visų suinteresuotųjų šalių sutarimas pagal „3-iojo atskaitos rinkinio“ specifikacijas (jas agentūra rekomendavo tą pačią dieną) diegti Europos geležinkelių eismo valdymo sistemą (ERTMS). Kitaip tariant, visos suinteresuotosios šalys pripažįsta, kad dabar svarbiausi elementai pateikti specifikacijose. Atitinkamai persvarstyta kontrolės, valdymo ir signalizacijos techninė sąveikos specifikacija priimta 2012 m. lapkričio 6 d. Vadovaudamasi kontrolės, valdymo ir signalizacijos techninės sąveikos specifikacijos pavyzdžiu, agentūra telematikos priemonių srityje įdiegė ir administruoja pakeitimų valdymo tvarką (angl. Change Control Management, CCM), taikomą techniniams dokumentams, pridėtiems prie abiejų techninių sąveikos specifikacijų, susijusių su telematikos priemonėmis; be to, agentūra stebi, kaip tos telematikos priemonės taikomos. Abi technines sąveikos specifikacijas įgyvendinti padeda valdymo komitetas ir geležinkelių sektoriaus ekspertai, o įgyvendinimo stebėsena vykdoma pagal pagrindinį planą. 2.2.2. Techninių sąveikos specifikacijų taikymo išlygų analizė Laikantis tam tikrų šiuo metu galiojančiose sąveikos direktyvose nustatytų sąlygų, pagal nukrypti leidžiančias nuostatas leidžiama netaikyti techninių sąveikos specifikacijų. Nuo 2007 m. iki 2012 m. rugpjūčio 31 d. Komisija iš 17 valstybių narių gavo 90 pranešimų apie išlygas, kaip apibendrinta toliau pateiktoje diagramoje. Šios išlygos susijusios su beveik visomis dabar galiojančiomis techninėmis sąveikos specifikacijomis, kaip matyti iš toliau pateikiamos diagramos. Daugiausia pranešimų apie išlygas gauta dėl saugos geležinkelių tuneliuose techninės sąveikos specifikacijos (27 pranešimai apie išlygas), triukšmo (22 pranešimai apie išlygas) ir prekinių vagonų (16 pranešimų apie išlygas). Iš valstybių narių Komisijai pateiktų pranešimų apie išlygas nustatyta, kad sąvoka „darbai gerokai pažengę“ (Sąveikos direktyvos 9 straipsnio 1 dalies a punktas), kuria remiantis gali būti leidžiama netaikyti techninės sąveikos specifikacijos, kartais taikoma pernelyg plačiai[16]. Tai galėtų lemti platesnę išlygų prašymų aprėptį nei griežtai numatytoji ES teisės aktuose. Išanalizavus minėtų pranešimų apie išlygas turinį nustatyta, kad Direktyvos 2008/57/EB 9 straipsnį būtų galima supaprastinti ir patobulinti: išaiškinti, kuriais atvejais galima prašyti techninės sąveikos specifikacijos taikymo išlygos, racionalizuoti paraiškų teikimo tvarką, o tam tikrais atvejais – supaprastinti paraiškos bylos turinį. 2.3. Registrai 2.3.1. Nacionalinis geležinkelių riedmenų registras (Sąveikos direktyvos 33 straipsnis) Nacionalinio geležinkelių riedmenų registro (NGRR) specifikacija priimta Komisijos sprendimu 2007/756/EB ir iš dalies pakeista Komisijos sprendimu 2011/107/ES. NGRR tvarko valstybių narių skiriami registracijos subjektai, ir reikalaujama, kad tie registrai būtų sujungti su virtualiuoju geležinkelių riedmenų registru (VGRR), kuris yra centrinė paieškos sistema. Europos geležinkelių agentūra sukūrė programinę įrangą, naudojamą standartizuotam nacionaliniam geležinkelių riedmenų registrui ir virtualiajam geležinkelių riedmenų registrui. Ši programinė įranga registracijos subjektams suteikiama nemokamai. Kad būtų atsižvelgta į pokyčius, padarytus Komisijos sprendimu 2011/107/ES, standartizuotas nacionalinis geležinkelių riedmenų registras ir virtualusis geležinkelių riedmenų registras atnaujinti. Europos geležinkelių agentūra šiuo metu padeda registracijos subjektams kurti NGRR ir VGRR jungtis. 2.3.2. Europos patvirtintų geležinkelio transporto priemonių tipų registras (EPGTPTR – Sąveikos direktyvos 34 straipsnis) EPGTPTR specifikacija priimta Komisijos sprendimu 2011/665/ES. EPGTPTR administruos Europos geležinkelių agentūra, kuri kartu skelbs nacionalinių saugos institucijų pateiktą informaciją. Europos geležinkelių agentūra kuria šiam registrui skirtą programinę įrangą. Šią programinę įrangą ketinama pradėti eksploatuoti iki 2012 m. pabaigos. 2.3.3. Infrastruktūros registras (Sąveikos direktyvos 35 straipsnis) Infrastruktūros registro specifikacija priimta Komisijos sprendimu 2011/633/ES. Infrastruktūros registrą tvarkys valstybių narių paskirti subjektai, ir jis turės būti sujungtas su bendrąja vartotojų sąsaja. Kad rastų tinkamą techninį sprendimą dėl bendrosios vartotojų sąsajos, Europos geležinkelių agentūra atlieka galimybių studiją. 2.4. Standartizavimas 2011 m. sausio 28 d. Komisija Europos standartizacijos institucijoms pagal Direktyvą 2008/57/EB suteikė programavimo ir standartizavimo įgaliojimą M 483, susijusį su geležinkelių sistemos sąveika Europos Sąjungoje. Šiuo įgaliojimu pakeičiamas 1998 m. lapkričio 13 d. geležinkelio įrangos srities įgaliojimas M 275, susijęs su transeuropinės greitųjų geležinkelių sistemos sąveika, ir 2003 m. gegužės 22 d. transeuropinės paprastųjų geležinkelių sistemos sąveikos srities įgaliojimas M 334. Darniųjų standartų sąrašas pagal Direktyvą 2008/57/EB Oficialiajame leidinyje paskelbtas 2011 m. liepos 20 d. 3. Sąveikos užtikrinimo pažanga 3.1. Sąveikos užtikrinimas Kas dvejus metus rengiamoje geležinkelių sąveikos užtikrinimo Europos Sąjungoje pažangos ataskaitoje, kurią Europos geležinkelių agentūra paskelbė 2012 d. kovo 1 d., pateikiama išsami informacija apie geležinkelių sistemos sąveikos užtikrinimo pažangą. Kad įvertintų pažangą, agentūra nustatė tris pagrindines rodiklių grupes: institucijų (visų pirma nacionalinėms saugos institucijoms ir notifikuotosioms įstaigoms); teisines (techninių sąveikos specifikacijų rengimui ir likusių klausimų sprendimui); ir susijusiems posistemiams (EB sertifikatams, geležinkelių riedmenų ir stacionarių įrenginių leidimams ir kt.). 3.2. Likusios sąveikos kliūtys 3.2.1. Techninių sąveikos specifikacijų aprėptis ir taikymas Likę neišspręsti techninių sąveikos specifikacijų klausimai ir ribota techninių sąveikos specifikacijų geografinė aprėptis yra sąveikos kliūtys, kurios gali trukdyti ateityje integruoti Europos geležinkelių sistemą. Todėl labai svarbu per pagrįstai trumpą laikotarpį baigti spręsti dar neišspręstus klausimus ir į techninių sąveikos specifikacijų taikymo sritį įtraukti visą ES geležinkelių sistemą. 2011 m. agentūra kartu su išorės konsultantais atliko tinkamumo žmonėms su judėjimo negalia techninės sąveikos specifikacijos įgyvendinimo septyniose valstybėse narėse ex post analizę. Atlikus vertinimą nustatyti keli svarbūs apsisprendimo taikyti (arba ne) tinkamumo žmonėms su judėjimo negalia techninės sąveikos specifikaciją veiksniai. Esamos infrastruktūros ir geležinkelio riedmenų atveju projektas yra vertinamas kaip atnaujinimas arba patobulinimas atsižvelgiant į tai, ar pakeitimas yra svarbus (pagal Sąveikos direktyvą). Pastebėta, kad sąvoka „svarbus“ suprantama labai įvairiai, todėl tinkamumo žmonėms su judėjimo negalia techninė sąveikos specifikacija taikoma labai skirtingai. Tai buvo viena iš priežasčių, nulėmusių ribotą šios techninės sąveikos specifikacijos taikymo mastą ir sutrukdžiusių veiksmingai kurti prieinamesnę geležinkelių sistemą. Kadangi tinkamumo žmonėms su judėjimo negalia techninė sąveikos specifikacija įsigaliojo 2008 m. liepos mėn., tobulinimo ar atnaujinimo atveju valstybės narės dažnai rėmėsi 20 straipsniu, kad nuspręstų, ar techninė sąveikos specifikacija taikoma visa, ar ne. Taigi, nors tinkamumo žmonėms su judėjimo negalia techninė sąveikos specifikacija atnaujinimo ar patobulinimo atvejais turėtų būti taikoma laikantis 7 skyriaus nuostatų dėl įgyvendinimo ir nors vieninteliai atvejai, kai ji galėtų būti netaikoma, turėtų būti išlygos tvarka (direktyvos 9 straipsnis) arba specialus atvejis (tinkamumo žmonėms su judėjimo negalia techninės sąveikos specifikacijos 7.4 skirsnis), tam kenkia platesnis sąveikos direktyvos 20 straipsnio taikymas. Kad ištaisytų susiklosčiusią padėtį, šį klausimą Komisija sprendžia savo ketvirtajame siūlomų geležinkelių dokumentų rinkinyje, kuriame, be kita ko, geriau apibrėžiami elementai, kurie bus įtraukti į technines sąveikos specifikacijas ir bus susiję su tobulinimu ar atnaujinimu. 3.2.2. Geležinkelių transporto priemonių eksploatavimo pradžia Direktyvoje 2008/57/EB numatyta, kad kiekviena valstybė narė išduoda leidimą pradėti eksploatuoti geležinkelių transporto priemones, išskyrus atvejus, kai vienoje valstybėje narėje išduotas leidimas visiškai pripažįstamas kitose valstybėse narėse. Pagal šią sistemą gamintojai ir geležinkelio įmonės turėdavo sugaišti daug laiko, kad gautų leidimą, o išlaidos buvo per didelės. 2010 m. Komisijos tarnybų ir Europos geležinkelių agentūros pastangomis visiems geležinkelių sektoriaus dalyviams pavyko susitarti dėl vienodo šios direktyvos nuostatų, susijusių su geležinkelių transporto priemonių eksploatavimo pradžia, aiškinimo. Todėl 2011 m. kovo 29 d. Komisija paskelbė rekomendaciją dėl leidimo pradėti eksploatuoti struktūrinius posistemius ir transporto priemones pagal Europos Parlamento ir Tarybos direktyvą 2008/57/EB. Tačiau atliekant minėtą darbą atsirado naujų problemų, pvz., sunkumų įgyvendinant pavojams vertinti skirtus bendruosius saugos būdus ir sunkumų, susijusių su pavojų saugai registravimu techninėse sąveikos specifikacijose, siekiant sudaryti sąlygas nuolat naudotis techninėmis sąveikos specifikacijomis užuot taikius nacionalines taisykles. Todėl 2011 m. rugsėjo mėn. Komisijos tarnybos sudarė darbo grupę, kurioje dalyvauja visi suinteresuoti asmenys. Šios grupės darbo tikslai – analizuoti problemas, su kuriomis suinteresuotosios šalys susiduria per leidimo išdavimo procedūrą, ir nustatyti tobulintinas sritis. Darbo grupė susitiko penkis kartus ir baigė darbą 2012 m. birželio mėn.[17] Darbo grupė nustatė trijų rūšių problemas: · ES geležinkelių sektoriaus teisės aktai ne visada tinkamai taikomi. · ES geležinkelių sektoriaus teisės aktai ne visada teisingai suprantami. · ES geležinkelių sektoriaus teisės aktai gali būti patobulinti. Todėl reikia ne tik geriau kontroliuoti ES geležinkelių sektoriaus teisės aktų įgyvendinimą, plačiau informuoti ir vykdyti mokymo veiklą, bet ir persvarstyti ES lygiu taikomą transporto priemonių eksploatavimo pradžios tvarką. Šis klausimas aptariamas Komisijos ketvirtajame siūlomų teisės aktų rinkinyje. 3.2.3. Nacionalinės taisyklės Kitos kliūtys – tai, kad nacionalinės teisinės sistemos, kuriomis reglamentuojamas leidimų eksploatuoti transporto priemonę išdavimas, nepakankamai skaidrios, ir nacionalinių taisyklių viešumo trūkumas. Abu šiuos aspektus Europos geležinkelių agentūra nagrinėja šiuo metu vykdydama darbą, susijusį su nacionalinių taisyklių klasifikavimu ir lyginimu. Dar viena spręstina problema – tebetaikomos nacionalinės taisyklės, kurios dubliuojasi su techninėmis sąveikos specifikacijomis arba joms prieštarauja. Šią problemą pirmiausia turėtų spręsti valstybės narės, o tuomet Europos geležinkelių agentūra. Kol techninės sąveikos specifikacijos nėra taikomos visai Sąjungos geležinkelių sistemai, valstybės narės tebepraneša apie daugelį nacionalinių taisyklių. Po to, kai techninės sąveikos specifikacijos bus imtos taikyti visai Sąjungos geležinkelių sistemai ir bus baigti spręsti likę techninių sąveikos specifikacijų klausimai, valstybės narės turėtų pašalinti techninėms sąveikos specifikacijoms prieštaraujančias nacionalines taisykles arba taisykles, kurios dubliuojasi su techninėmis sąveikos specifikacijomis. Komisijos ketvirtajame dokumentų rinkinyje šis aspektas aiškinamas išsamiau. Be to, agentūrai turėtų būti suteikta daugiau galių daryti poveikį valstybėms narėms, kad būtų pašalintos nesuderinamos diskriminacinės ar neproporcingos nacionalinės taisyklės. Todėl ketvirtasis dokumentų rinkinys padės agentūrai priimti valstybei narei skirtas nuomones, nurodant priežastis, kodėl nacionalinė taisyklė, kuri dubliuojasi su techninėmis sąveikos specifikacijoms ar kitais ES teisės aktais arba prieštarauja toms specifikacijoms ir teisės aktams, neturėtų įsigalioti ar būti taikoma. 3.2.4. Notifikuotosios įstaigos 2012 m. lapkričio 20 d. pagal Direktyvą 2008/57/EB Europos Sąjungoje ir Norvegijoje veikė 53 notifikuotosios įstaigos. Jų pasiskirstymas pavaizduotas toliau pateikiamoje diagramoje[18] . Pagrindinė kliūtis notifikuotųjų įstaigų konkurencijai ES mastu yra pareiškėjo kalba. Pareiškėjai iš valstybių, kuriose vartojama kita kalba nei notifikuotosios įstaigos darbo kalbos, yra mažiau linkę išleisti papildomų lėšų vertimui raštu. Taigi, tikra konkurencija tarp notifikuotųjų įstaigų yra kalbiniuose regionuose, o ne ES lygiu. Iš pastaraisiais metais įgytos patirties, be kita ko, matyti, kad notifikuotųjų įstaigų kompetencija yra nevienoda, todėl reikia gerinti notifikuotųjų įstaigų veiklos stebėseną ir koordinavimą. Direktyvos 2008/57/EB persvarstymas bus proga pritaikyti naują gaminių pardavimo teisės aktus sistemą, ypač Sprendimo Nr. 768/2008/EB nuostatas dėl notifikuotųjų įstaigų. 4. Išvados Taikant ES geležinkelių sąveikos reguliavimo sistemą padaryta pažanga bus paskata toliau plėtoti geležinkelių vidaus rinką, padėti atsirasti naujoms įmonėms, mažinti patekimo į rinką išlaidas ir, galiausiai, padėti geležinkelių transportui veiksmingiau konkuruoti su kitų rūšių transportu. Iš šioje ataskaitoje pateiktos analizės galima padaryti toliau išdėstytas išvadas. Visi sąveiką reglamentuojantys antrinės teisės aktai (techninės sąveikos specifikacijos ir kitos teisinės priemonės) transeuropinės geležinkelių sistemos srityje yra priimti. Kaip jau numatyta dabartinėje teisinėje sistemoje, galutinis terminas, iki kurio didžioji dalis techninių sąveikos specifikacijų turėtų būti taikomos visai Europos Sąjungos geležinkelių sistemai, yra 2015 m. Po to techninės sąveikos specifikacijos bus reguliariai persvarstomos siekiant neatsilikti nuo technikos pažangos, rinkos tendencijų ir socialinių reikalavimų. Ateityje persvarstant technines sąveikos specifikacijas taip pat turėtų būti supaprastinta reglamentavimo aplinka, užtikrinta, kad geležinkelių sektoriaus teisės aktai būtų aktualūs, veiksmingi ir proporcingi. Pavyzdžiui, reikėtų apsvarstyti galimybę aktyviau naudoti savanoriškus Europos standartus. Be to, platesnis techninių sąveikos specifikacijų taikymas ir likusių klausimų išsprendimas agentūrai ir valstybėms narėms padėtų nustatyti, kurios nacionalinės taisyklės dubliuojasi su techninėmis sąveikos specifikacijomis arba yra su jomis nesuderinamos, ir tokias taisykles panaikinti. Šis paprastinimo procesas, kuris jau įmanomas pagal dabartinę teisinę sistemą, patobulinamas ir geriau paaiškinamas Komisijos ketvirtajame teisės aktų rinkinyje. Atitinkamai ketvirtajame rinkinyje Komisija geriau išaiškina, kaip taikyti technines sąveikos specifikacijas, kai esami posistemiai atnaujinami arba tobulinami. Tame pačiame rinkinyje Komisija atkreipia dėmesį į notifikuotųjų įstaigų vaidmens ir tinkamo veikimo svarbą, suderindama sąveikos teisės aktus su nauja teisine gaminių pardavimo sistema. Be to, ketvirtajame teisės aktų rinkinyje taip pat siūloma, kaip įveikti sunkumus, kurių patiriama taikant dabartinę transporto priemonių leidimų išdavimo procedūrą, – siūloma naudoti visoje Europos Sąjungoje galiojantį bendrą leidimą pateikti transporto priemonę rinkai. Šiuo tikslu reikės sustiprinti agentūros vaidmenį, o nacionalinės saugos institucijos turės daugiau dėmesio skirti priežiūros užduotims. I priedas TSS || Dokumento Nr. || Paskelbta OL || Taikoma nuo Struktūrinių posistemių techninės sąveikos specifikacijos (*): infrastruktūros (INF), energijos (ENE), kontrolės, valdymo ir signalizacijos, riedmenų (RST, WAG, NOI) HS INF || Komisijos sprendimas 2002/732/EB || L 245/143 (2002) || 2002 12 01 HS INF (persvarstyta) || Komisijos sprendimas 2008/217/EB || L 77/1 (2008) || 2008 07 01 HS ENE || Komisijos sprendimas 2002/733/EB || L 245/280 (2002) || 2002 12 01 HS ENE (persvarstyta) || Komisijos sprendimas 2008/284/EB || L 104/1 (2008) || 2008 10 01 HS CCS || Komisijos sprendimas 2002/731/EB || L 245/37 (2002) || 2002 12 01 HS CCS (klaidų ištaisymas) || - || L275/3 (2002) || 2002 12 01 HS CCS (persvarstyta) || Komisijos sprendimas 2004/447/EB || L 155/67 (2004) || 2004 04 31 HS CCS (persvarstyta) || Komisijos sprendimas 2006/860/EB || L 342/1 (2006) || 2006 11 07 HS CCS (persvarstyta) || Komisijos sprendimas 2007/153/EB || L 67/13 (2007) || 2007 03 06 HS CCS (persvarstyta) || Komisijos sprendimas 2008/386/EB || L 136/11 (2008) || 2008 06 01 HS RST || Komisijos sprendimas 2002/735/EB || L 245/402 (2002) || 2002 12 01 HS RST (persvarstyta) || Komisijos sprendimas 2008/232/EB || L 84/132 (2008) || 2008 09 01 HS RST (klaidų ištaisymas) || - || L 104/80 (2008) || 2008 09 01 CR RST LOC&PAS || Komisijos sprendimas 2011/291/ES || L 139/1 (2011) || 2011 06 01 CR CCS || Komisijos sprendimas 2006/679/EB || L 284/1 (2006) || 2006 09 28 CR CCS (persvarstyta) || Komisijos sprendimas 2006/860/EB || L 342/1 (2006) || 2006 11 07 CR CCS (persvarstyta) || Komisijos sprendimas 2007/153/EB || L 67/13 (2007) || 2007 03 06 CR CCS (persvarstyta) || Komisijos sprendimas 2008/386/EB || L 136/11 (2008) || 2008 06 01 CR CCS (persvarstyta) || Komisijos sprendimas 2010/79/EB || L37/74 (2010) || 2010 04 01 CR CCS || Komisijos sprendimas 2009/561/EB || L 194/60 (2009) || 2009 07 22 CR NOI || Komisijos sprendimas 2006/66/EB || L 37/1 (2006) || 2006 06 23 CR NOI (persvarstyta) || Komisijos sprendimas 2011/229/ES || L 99/1 (2011) || 2011 04 05 CR WAG || Komisijos sprendimas 2006/861/EB || L 344/1 (2006) || 2007 01 31 CR WAG (persvarstyta) || Komisijos sprendimas 2009/107/EB || L 45/1 (2009) || 2009 07 01 CR INF || Komisijos sprendimas 2011/275/ES || L 126 (2011) || 2011 06 01 CR ENE || Komisijos sprendimas 2011/274/ES || L 126 (2011) || 2011 06 01 HS & CR CCS (persvarstyta) || Komisijos sprendimas 2012/88/ES || L 51 (2012) || 2012 07 26 HS & CR CCS (persvarstyta) || Komisijos sprendimas 2012/696/ES || L 311 (2012) || 2013 01 01 Funkcinių posistemių techninės sąveikos specifikacijos: traukinių eismo organizavimo ir valdymo (OPE), telematikos priemonių keleivių vežimo paslaugoms ir krovinių vežimo paslaugoms (TAP, TAF), techninės priežiūros (MAI) HS OPE || Komisijos sprendimas 2002/734/EB || L 245/370 (2002) || 2002 12 01 HS OPE (persvarstyta) || Komisijos sprendimas 2008/231/EB || L 84/1 (2008) || 2008 09 01 CR&HS OPE (persvarstyta) || Komisijos sprendimas 2010/640/EB || L280/29 (2010) || 2010 10 25 CR OPE (persvarstyta) || Komisijos sprendimas 2011/314/ES || L 144/1 (2011) || 2012 01 01 HS MAI || Komisijos sprendimas 2002/730/EB || L245/1 (2002) || 2002 12 01 HS MAI (klaidų ištaisymas) || - || L 275/5 (2002) || 2002 12 01 CR OPE || Komisijos sprendimas 2006/920/EB || L 359/1 (2006) || 2007 02 11 CR OPE (persvarstyta) || Komisijos sprendimas 2008/231/EB || L 84/1 (2008) || 2008 09 01 CR OPE (persvarstyta) || Komisijos sprendimas 2009/107/EB || L 45/1 (2009) || 2009 07 01 CR&HS OPE (persvarstyta) || Komisijos sprendimas 2012/757/ES || L 345/1 (2012) || 2014 01 01 CR TAF || Komisijos reglamentas Nr. 62/2006/EB || L 13/1 (2006) || 2006 01 19 CR TAF (persvarstyta) || Komisijos reglamentas (ES) Nr. 328/2012 || L 106/14 (2012) || 2012 05 20 HS&CR TAP || Komisijos reglamentas (ES) Nr. 454/2011 || L 123/11 (2012) || 2011 05 13 HS&CR TAP (persvarstyta) || Komisijos reglamentas (ES) Nr. 665/2012 || L 194/1 (2012) || 2012 07 22 Horizontaliosios techninės sąveikos specifikacijos: tinkamumo žmonėms su judėjimo negalia (PRM), saugos geležinkelių tuneliuose, kelių techninių sąveikos specifikacijų pakeitimai (Omnibus) SRT || Komisijos sprendimas 2008/163/EB || L 64/1 (2008) || 2008 07 01 PRM || Komisijos sprendimas 2008/164/EB || L 64/72 (2008) || 2008 07 01 Omnibus 1 || Komisijos sprendimas 2012/462/ES || L 217/1 (2012) || 2013 01 24 Omnibus 2 || Komisijos sprendimas 2012/463/ES || L 217/11 (2012) || 2013 01 24 Omnibus 3 || Komisijos sprendimas 2012/464/ES || L 217/20 (2012) || 2013 01 24 (*) Struktūrinių posistemių techninės sąveikos specifikacijos (pvz., vagonų, infrastruktūros) taip pat gali apimti funkcinius reikalavimus (pvz., dėl techninės priežiūros). [1] Komisijos komunikatas Tarybai ir Europos Parlamentui dėl Saugos geležinkeliuose direktyvos ir Geležinkelių sąveikos direktyvų įgyvendinimo pažangos ataskaitos. COM(2009) 464 final. [2] 2008 m. birželio 17 d. Europos Parlamento ir Tarybos direktyva 2008/57/EB dėl geležinkelių sistemos sąveikos Bendrijoje, OL L 191, 2008 7 18, p. 1. [3] http://www.era.europa.eu/Document-Register/Pages/Interoperabilitybiennialreport-2011.aspx. [4] 1996 m. liepos 23 d. Tarybos direktyva 96/48/EB dėl transeuropinės greitųjų geležinkelių sistemos sąveikos, OL L 235, 1996 9 17, p. 6-24. [5] 2001 m. kovo 19 d. Europos Parlamento ir Tarybos direktyva 2001/16/EB dėl transeuropinės paprastųjų geležinkelių sistemos sąveikos, OL L 110, 2001 4 20, p. 1-27. . [6] OL L 273, 2009 10 17, p. 12–13. [7] OL L 57, 2011 3 2, p. 21–28. [8] OL L 305, 2007 11 23, p. 30–51. [9] OL L 319, 2010 12 4, p. 1–52. [10] OL L 43, 2011 2 17, p. 33–54. [11] OL L 57, 2011 3 2, p. 8–9. [12] OL L 63, 2011 3 10, p. 22–25. [13] OL L 95, 2011 4 8, p. 1–29. [14] OL L 256, 2011 10 1, p. 1-25. [15] OL L 264, 2011 10 8, p. 32–54. [16] Pavyzdžiui, tuomet, kai buvo galima užtikrinti projekto atitiktį TSS, darant nedidelį poveikį projekto įgyvendinimo grafikui ir išlaidoms, arba jo nedarant visai. [17] Darbo grupės galutinę ataskaitą galima rasti šioje svetainėje http://www.era.europa.eu/Document-Register/Pages/Report_TF_Railway_Vehicles_Auth.aspx [18] Šaltinis: NANDO (http://ec.europa.eu/enterprise/newapproach/nando/index.cfm?fuseaction=directive.notifiedbody&sort=country&dir_id=30) .